Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 2 Pv 499/12/3307	Prievidza, 12.10.2012
EEČ : 2-27-83-2012

U Z N E S E N I E

Trestná vec:	obvinený XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Prievidza
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	dňa 3.5.2012 o 14.00 hod. pred obchodným domom COOP Jednota v Čereňanoch od poškodeného XXXXX, dňa 30.5.2012 o 14.00 hod. pred rodinným domom č. 761/1A na Dlhej ulici v Čereňanoch od poškodenej XXXXX  a dňa 7.6.2012 okolo 14.30 hod. pred stánkom s rýchlym občerstvením Kebab v Čereňanoch od poškodeného XXXXX pod vymyslenou zámienkou vypožičania vylákal zlaté šperky, ktoré v dohodnutej lehote nevrátil, za účelom získania finančných prostriedkov tieto založil v záložni Žolík v Partizánskom, čím poškodenému XXXXX, nar. XXXXX, trv. bytom XXXXX, XXXXX na zlatej retiazke o dĺžke 55 cm a šírke 2 mm a zlatom prívesku v tvare krížika o výške 2 cm spôsobil škodu vo výške 290 eur, XXXXX, nar. XXXXX, trv. bytom XXXXX, XXXXX na zlatých naušniciach v tvare slzy a zlatej retiazke o dĺžke 45 cm a hrúbke 1 mm spôsobil škodu vo výške 150 eur a XXXXX, nar. XXXXX, trv. bytom XXXXX, XXXXX na zlatej retiazke o dĺžke 48 cm a hrúbke 3 mm s príveskom v tvare polmesiaca s obrázkom barana z červeného zlata v strede škodu vo výške 268 eur, teda celkovú škodu vo výške 708 eur. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ Obvodného oddelenia PZ v Novákoch viedol pod ORP-896/NY-PD-2012 trestné stíhanie proti obvinenému XXXXX pre prečin podvodu podľa § 221 ods. 1 Tr. zákona, ktorého sa dopustil tým spôsobom, že dňa 3.5.2012 o 14.00 hod. pred obchodným domom COOP Jednota v Čereňanoch od poškodeného XXXXX, dňa 30.5.2012 o 14.00 hod. pred rodinným domom č. 761/1A na Dlhej ulici v Čereňanoch od poškodenej XXXXX  a dňa 7.6.2012 okolo 14.30 hod. pred stánkom s rýchlym občerstvením Kebab v Čereňanoch od poškodeného XXXXX pod vymyslenou zámienkou vypožičania vylákal zlaté šperky, ktoré v dohodnutej lehote nevrátil, za účelom získania finančných prostriedkov tieto založil v záložni Žolík v Partizánskom, čím poškodenému XXXXX, nar. XXXXX, trv. bytom XXXXX, XXXXX spôsobil škodu vo výške 290 eur, XXXXX, nar. XXXXX, trv. bytom XXXXX, XXXXX spôsobil škodu vo výške 150 eur a XXXXX, nar. XXXXX, trv. bytom XXXXX, XXXXX spôsobil škodu vo výške 268 eur, teda svojim konaním spôsobil celkovú škodu vo výške 708 eur. 

	Z vyšetrovacieho spisu vyplýva, že sú splnené podmienky na podmienečné zastavenie trestného stíhania.

	Prečin podvodu podľa § 221 ods. 1 Tr. zákona je prečinom, za ktorý Trestný zákon ustanovuje trest odňatia slobody, ktorého horná hranica neprevyšuje 5 rokov.

	Obvinený XXXXX sa k spáchaniu svojej trestnej činnosti priznal a pred orgánom činným v trestnom konaní súhlasil, aby bolo trestné stíhanie vedené proti jeho osobe podmienečne zastavené. Trestnej činnosti sa dopustil z dôvodu, že potreboval urýchlene peniaze na uhradu svojich dlhov.

	Z vyšetrovacieho spisu vyplýva, že polícia po podaní trestného oznámenia poškodenými v záložni Žolík v Partizánskom zaistila všetky podvodným konaním vylákané šperky, ktoré boli následne policajtom vrátené poškodeným v dôsledku čoho XXXXX, XXXXX ako aj XXXXX vyhlásili, že od obvineného nežiadajú uhradiť žiadnu škodu, pričom sa v zmysle § 46 ods. 7 Tr. poriadku do zápisnice  o výsluchu výslovne vzdali všetkych práv poškodeného, ktoré im Trestný poriadok priznáva. Z obsahu spisu rovnako vyplýva, že obvinený dňa 19.6.2012 uhradil majiteľovi záložne Žolík v Partizánskom ako náhradu za likvidáciu záložných zmlúv vo vzťahu k šperkom od poškodenej XXXXX a XXXXX sumu 294,72 eur z čoho možno jednoznačne vyvodiť záujem obvineného po náprave.

	Zo správ charakterizujúcich osobu obvineného vyplýva, že doposiaľ nebol súdne trestaný, rovnako nebol doposiaľ postihnutý za priestupok. Z vykonaného dokazovania je zrejmé, že išlo o skratové konanie obvineného, o vybočenie z riadneho života, ktorý obvinený doposiaľ viedol a vedie.

	Preto som rozhodol tak, ako je uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Bíro
prokurátor